Tenis: Italianul Marco Bortolotti a scăpat de o sancțiune din partea ITIA pentru dopaj involuntar
Tenismanul italian Marco Bortolotti, care a ajuns pe locul 355 în lume la simplu şi 99 la dublu, a fost exonerat în cazul de dopaj în care era acuzat de Agenţia Internaţională pentru Integritatea Tenisului (ITIA), informează EFE.
Bortolotti a fost acuzat că a utilizat clostebol, o substanţă interzisă, după un test antidoping efectuat în luna octombrie 2023, cu ocazia turneului challenger de la Lisabona. Jucătorul italian nu avea prescripţie medicală pentru a folosi această substanţă.
Anul acesta, pe 5 februarie, Bortolotti a acceptat prezenţa clostebolului în organismul său, dar a explicat că nu a fost în mod intenţionat şi a prezentat dovada că rezultatul s-a datorat unei contaminări involutare.
Analizele au fost efectuate într-un laborator din Canada şi s-a stabilit că concentraţia de clostebol găsită în proba de urină, pe baza unor criterii ştiinţifice, a confirmat că explicaţia jucătorului era credibilă.
Marco Bortolotti nu va primi astfel nicio sancţiune în acest caz, însă a pierdut punctele şi banii câştigaţi la turneul challenger de la Lisabona.